*Likumprojekts*

**Grozījumi Publiskās un privātās partnerības likumā**

Izdarīt Publiskās un privātās partnerības likumā (Latvijas Republikas Saeimas un Ministru Kabineta Ziņotājs, 2009, 16. nr.; Latvijas Vēstnesis, 2010, 140. nr.; 2013, 183., 194. nr.; 2017, 84. nr.) šādus grozījumus:

1. Aizstāt 1. panta 37. punktā vārdus „aizliegums ieņemt valsts amatpersonas amatus” ar vārdiem „tiesību izmantošanas aizliegums ieņemt amatus, kuru pienākumos ietilpst lēmumu pieņemšana publisko iepirkumu un publiskās un privātās partnerības jomā vai iepirkuma līgumu, vispārīgo vienošanos, partnerības iepirkuma līgumu vai koncesijas līgumu noslēgšana”.

2. Papildināt 8.pantu ar 3.2 daļu šādā redakcijā:

„(32) Iepirkumu uzraudzības birojs ir tiesīgs pieprasīt un bez maksas saņemt pilnu informāciju par jebkuru publisko un privāto partnerību, līguma slēgšanas tiesību piešķiršanas kārtību un noslēgto līgumu.”

3. Izteikt 24. panta pirmo daļu šādā redakcijā:

„(1) Koncesijas procedūras komisiju izveido publiskā partnera pārstāvis. Koncesijas procedūras komisijā iekļauj personas, kurām nav piemērots administratīvais sods par pārkāpumiem publisko iepirkumu un publiskās un privātās partnerības jomā – tiesību izmantošanas aizliegums ieņemt amatus, kuru pienākumos ietilpst lēmumu pieņemšana publisko iepirkumu un publiskās un privātās partnerības jomā vai iepirkuma līgumu, vispārīgo vienošanos, partnerības iepirkuma līgumu vai koncesijas līgumu noslēgšana, – vai šā soda izpilde ir beigusies. Lai pārliecinātos par iepriekš minēto, publiskā partnera pārstāvis pirms koncesijas procedūras komisijas izveidošanas vai jauna koncesijas procedūras komisijas locekļa iekļaušanas koncesijas procedūras komisijā iegūst informāciju publikāciju vadības sistēmā.”

4. Izslēgt 120. pantu.

5. Papildināt likumu ar XXVI nodaļu šādā redakcijā:

„**XXVI nodaļa**

**Administratīvā atbildība koncesiju piešķiršanas jomā un kompetence sodu piemērošanā**

**122. pants. Koncesijas līguma prettiesiska noslēgšana**

(1) Par koncesijas līguma noslēgšanu vai cita darījuma veikšanu, kas atbilst koncesijas līguma būtībai, ja nav piemērota šajā likumā noteiktā koncesijas procedūra vai cita šajā likumā noteiktā līguma slēgšanas tiesību piešķiršanas kārtība, kas bija jāpiemēro, vai ja piemērota šim likumam neatbilstoši izraudzīta koncesijas procedūra vai cita šajā likumā noteiktā līguma slēgšanas tiesību piešķiršanas kārtība, vai ja nav publicēts šajā likumā noteiktais paziņojums Iepirkumu uzraudzības biroja tīmekļvietnē vai Eiropas Savienības Oficiālajā Vēstnesī, ja tas bija jāpublicē abās tīmekļvietnēs, uzsākot koncesijas procedūru vai citu šajā likumā noteikto līguma slēgšanas tiesību piešķiršanas kārtību, – fiziskajai personai, kas noslēgusi koncesijas līgumu vai veikusi citu darījumu publiskā partnera vai publiskā partnera pārstāvja vārdā, piemēro naudas sodu no 14 līdz 240 naudas soda vienībām.

(2) Par šā panta pirmajā daļā minētajām darbībām, ja noslēgtā koncesijas līguma vai cita veiktā darījuma līgumcena ir 500 000 *euro* vai lielāka, – fiziskajai personai, kas noslēgusi koncesijas līgumu vai veikusi citu darījumu publiskā partnera vai publiskā partnera pārstāvja vārdā, piemēro naudas sodu no 70 līdz 400 naudas soda vienībām un tiesību izmantošanas aizliegumu uz laiku no viena līdz trim gadiem ieņemt amatus, kuru pienākumos ietilpst lēmumu pieņemšana publisko iepirkumu un publiskās un privātās partnerības jomā vai iepirkuma līgumu, vispārīgo vienošanos, partnerības iepirkuma līgumu vai koncesijas līgumu noslēgšana.

**123. pants. Interešu konflikta novēršanas noteikumu neievērošana**

(1) Par to, ka nav nodrošināta šajā likumā noteiktā apliecinājuma parakstīšana par tādu apstākļu neesamību, kuru dēļ varētu uzskatīt, ka koncesijas procedūras dokumentu sagatavotājs (publiskā partnera vai publiskā partnera pārstāvja amatpersona vai darbinieks), koncesijas procedūras komisijas locekļi vai eksperti ir ieinteresēti konkrēta pretendenta izvēlē vai darbībā vai ka viņi ir saistīti ar tiem, – koncesijas procedūras komisijas priekšsēdētājam piemēro brīdinājumu vai naudas sodu no 14 līdz 70 naudas soda vienībām.

(2) Par šajā likumā noteiktā aizlieguma publiskā partnera vai publiskā partnera pārstāvja amatpersonām un darbiniekiem, kas sagatavo koncesijas procedūras dokumentus, koncesijas procedūras komisijas locekļiem un ekspertiem pārstāvēt pretendenta intereses neievērošanu, kā arī par aizlieguma būt saistītiem ar pretendentu neievērošanu – piemēro naudas sodu no 14 līdz 140 naudas soda vienībām.

**124. pants. Pretendentu izslēgšanas noteikumu, atlases prasību un tehnisko specifikāciju prasību neievērošana**

(1) Par šajā likumā noteikto pretendentu izslēgšanas noteikumu neievērošanu, ja pretendents nepamatoti izslēgts vai nepamatoti nav izslēgts no dalības koncesijas procedūrā vai citā līguma slēgšanas tiesību piešķiršanas kārtībā un tas ir ietekmējis lēmumu par pretendentu atlases rezultātiem vai lēmumu par līguma slēgšanas tiesību piešķiršanu, – koncesijas procedūras komisijas loceklim piemēro naudas sodu no 14 līdz 70 naudas soda vienībām.

(2) Par koncesijas procedūras dokumentos noteikto pretendentu atlases prasību vai tehnisko specifikāciju prasību neievērošanu, ja pretendenta pieteikums vai piedāvājums nepamatoti noraidīts vai nepamatoti atzīts par atbilstošu koncesijas procedūras dokumentos noteiktajām prasībām un tas ir ietekmējis lēmumu par pretendentu atlases rezultātiem vai lēmumu par līguma slēgšanas tiesību piešķiršanu, – koncesijas procedūras komisijas loceklim piemēro naudas sodu no 14 līdz 70 naudas soda vienībām.

**125. pants. Koncesijas līguma slēgšanas un grozīšanas noteikumu neievērošana**

(1) Par koncesijas līguma noslēgšanu, ja nav ievērots šajā likumā noteiktais nogaidīšanas termiņš, bet tas bija jāievēro, – fiziskajai personai, kas noslēgusi koncesijas līgumu publiskā partnera vai publiskā partnera pārstāvja vārdā, piemēro naudas sodu no 14 līdz 240 naudas soda vienībām.

(2) Par koncesijas līguma noslēgšanu, ja nav ievērots šajā likumā noteiktais aizliegums slēgt koncesijas līgumu pēc tam, kad Iepirkumu uzraudzības birojā saņemts iesniegums par koncesijas procedūras pārkāpumiem, vai ja nav ievērots Iepirkumu uzraudzības biroja iesniegumu izskatīšanas komisijas noteiktais aizliegums slēgt attiecīgo koncesijas līgumu, – fiziskajai personai, kas noslēgusi koncesijas līgumu publiskā partnera vai publiskā partnera pārstāvja vārdā, piemēro naudas sodu no 14 līdz 240 naudas soda vienībām.

(3) Par koncesijas līguma noslēgšanu, ja tajā nav iekļauti koncesijas procedūras dokumentos paredzētie noteikumi vai ir iekļauti atšķirīgi noteikumi un ja šāda iespēja nav paredzēta koncesijas procedūras dokumentos atbilstoši šajā likumā noteiktajam vai nav ievēroti citi šajā likumā noteiktie koncesijas līgumu grozīšanas noteikumi, – fiziskajai personai, kas noslēgusi koncesijas līgumu publiskā partnera vai publiskā partnera pārstāvja vārdā, piemēro naudas sodu no 14 līdz 240 naudas soda vienībām.

(4) Par grozījumu izdarīšanu koncesijas līgumā, ja nav ievēroti šajā likumā noteiktie koncesijas līgumu grozīšanas noteikumi, – fiziskajai personai, kas noslēgusi vienošanos par attiecīgajiem grozījumiem koncesijas līgumā publiskā partnera vai publiskā partnera pārstāvja vārdā, piemēro naudas sodu no 14 līdz 240 naudas soda vienībām.

(5) Par šā panta pirmajā, otrajā vai trešajā daļā minētajām darbībām, ja noslēgtā koncesijas līguma līgumcena ir 500 000 *euro* vai lielāka, – attiecīgajai fiziskajai personai piemēro naudas sodu no 70 līdz 400 naudas soda vienībām un tiesību izmantošanas aizliegumu uz laiku no viena līdz trim gadiem ieņemt amatus, kuru pienākumos ietilpst lēmumu pieņemšana publisko iepirkumu un publiskās un privātās partnerības jomā vai iepirkuma līgumu, vispārīgo vienošanos, partnerības iepirkuma līgumu vai koncesijas līgumu noslēgšana.

(6) Par šā panta ceturtajā daļā minētajām darbībām, ja noslēgtā koncesijas līguma līgumcena vai grozījumu kopējā līgumcena ir 500 000 *euro* vai lielāka, – attiecīgajai fiziskajai personai piemēro naudas sodu no 70 līdz 400 naudas soda vienībām un tiesību izmantošanas aizliegumu uz laiku no viena līdz trim gadiem ieņemt amatus, kuru pienākumos ietilpst lēmumu pieņemšana publisko iepirkumu un publiskās un privātās partnerības jomā vai iepirkuma līgumu, vispārīgo vienošanos, partnerības iepirkuma līgumu vai koncesijas līgumu noslēgšana.

**126. pants. Koncesijas procedūras dokumentu un informācijas nenodrošināšana**

(1) Par šajā likumā ietverto noteikumu neievērošanu pieteikumu vai piedāvājumu sagatavošanas laikā attiecībā uz koncesijas procedūras dokumentu pieejamības nodrošināšanu, koncesijas procedūras dokumentu izsniegšanu vai papildu informācijas sniegšanu – piemēro brīdinājumu vai naudas sodu no 14 līdz 70 naudas soda vienībām.

(2) Par kārtības, kādā pretendenti informējami par koncesijas procedūras vai citas līguma slēgšanas tiesību piešķiršanas kārtības rezultātiem, neievērošanu – piemēro brīdinājumu vai naudas sodu no 14 līdz 70 naudas soda vienībām.

(3) Par koncesijas procedūras komisijas protokolu izsniegšanas prasību vai noslēguma ziņojuma sagatavošanas, publicēšanas vai izsniegšanas prasību neievērošanu – piemēro brīdinājumu vai naudas sodu no 14 līdz 70 naudas soda vienībām.

(4) Par statistikas pārskata neiesniegšanu šajā likumā noteiktajā termiņā vai nepilnīga pārskata iesniegšanu – piemēro brīdinājumu vai naudas sodu no 14 līdz 70 naudas soda vienībām.

**127. pants. Kompetence sodu piemērošanā**

Administratīvo pārkāpumu procesu par šā likuma 122., 123., 124., 125. un 126. pantā minētajiem pārkāpumiem veic Iepirkumu uzraudzības birojs.

**128. pants. Kārtība, kādā izpildāms lēmums par tiesību izmantošanas aizliegumu ieņemt amatus**

(1) Iepirkumu uzraudzības birojs vienas darbdienas laikā pēc tam, kad lēmums administratīvā pārkāpuma lietā paziņots personai, kurai piemērots tiesību izmantošanas aizliegums ieņemt amatus, kuru pienākumos ietilpst lēmumu pieņemšana publisko iepirkumu un publiskās un privātās partnerības jomā vai iepirkuma līgumu, vispārīgo vienošanos, partnerības iepirkuma līgumu vai koncesijas līgumu noslēgšana, par pieņemto lēmumu informē visas tās Iepirkumu uzraudzības birojam zināmās institūcijas, kurās šī persona ieņem šādus amatus, kā arī šo institūciju augstākas institūcijas (izņemot gadījumu, kad augstākas institūcijas nav vai augstāka institūcija ir Ministru kabinets) vai kapitāla daļu īpašniekus vai turētājus, ja attiecīgā institūcija ir kapitālsabiedrība.

(2) Institūcijai, kurā persona, kam piemērots tiesību izmantošanas aizliegums ieņemt amatus, kuru pienākumos ietilpst lēmumu pieņemšana publisko iepirkumu un publiskās un privātās partnerības jomā vai iepirkuma līgumu, vispārīgo vienošanos, partnerības iepirkuma līgumu vai koncesijas līgumu noslēgšana, ieņem šādus amatus, ir pienākums nodrošināt, ka pēc tam, kad lēmums administratīvā pārkāpuma lietā ir stājies spēkā, attiecīgā persona šādus amatus neieņem, lēmumus nepieņem un līgumus neslēdz.

(3) Triju darbdienu laikā pēc tam, kad saņemtas ziņas par to, ka lēmums administratīvā pārkāpuma lietā, kurā piemērots tiesību izmantošanas aizliegums ieņemt amatus, kuru pienākumos ietilpst lēmumu pieņemšana publisko iepirkumu un publiskās un privātās partnerības jomā vai iepirkuma līgumu, vispārīgo vienošanos, partnerības iepirkuma līgumu vai koncesijas līgumu noslēgšana, ir stājies spēkā, Iepirkumu uzraudzības birojs šo informāciju nosūta šā panta pirmajā daļā minētajām institūcijām, kā arī publikāciju vadības sistēmā publicē pie administratīvās atbildības sauktās personas vārdu, uzvārdu un personas kodu un termiņu, līdz kuram notiek soda izpilde. Minētā informācija publikāciju vadības sistēmā ir pieejama publikāciju vadības sistēmā reģistrētiem lietotājiem likumā noteikto pienākumu izpildei līdz dienai, kad soda izpilde beidzas.”

6. Papildināt pārejas noteikumus ar 32. punktu šādā redakcijā:

„32. Grozījumi šā likuma 1. panta 37. punktā, 24. panta pirmajā daļā un 120.pantā un šā likuma XXVI nodaļa stājas spēkā vienlaikus ar Administratīvo pārkāpumu procesa likumu.”

Finanšu ministre Dana Reizniece-Ozola